**Dôvodová správa**

1. **Všeobecná časť**

 Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“). Návrh zákona sa predkladá v súvislosti s plnením záväzkov vyplývajúcich s Plánu obnovy a odolnosti (komponent 14).

 Slovenská republika sa v rámci Plánu obnovy a odolnosti (komponent 14) zaviazala prijať novú legislatívu pre zjednotenie a elektronizáciu procesov riešenia insolvenčných problémov, nakoľko aktuálne neexistuje právny rámec na zavedenie jednotného, plne digitalizovaného procesu riešenia insolvenčných problémov. Absentuje centralizovaný elektronický systém, ktorého zmyslom by bol jednotný manažment insolvenčných procesov, a to konkurzného konania vrátane malého konkurzu, reštrukturalizačného konania, konania o oddlžení, ako aj verejnej preventívnej reštrukturalizácie ako predinsolvenčného konania (registrovaného) a likvidácie a dodatočnej likvidácie nariadenej súdom, v ktorej bol súdom ustanovený likvidátor. Decentralizácia existujúcich elektronických systémov značne sťažuje a spomaľuje uvedené konania, ktoré je možné ich elektronizáciou stransparentniť. Vzhľadom na uvedené a najmä vzhľadom na účely plnenia Plánu obnovy a odolnosti (komponent 14) je potrebné prijatie novej právnej úpravy pre zjednotenie predinsolvenčných, likvidačných a insolvenčných konaní v rámci jedného informačného systému, ktorý zabezpečí čo najväčšiu digitalizáciu týchto procesov.

 Na účely zjednotenia a elektronizácie konkurzného konania vrátane malého konkurzu, reštrukturalizačného konania, konania o oddlžení, konania o verejnej preventívnej reštrukturalizácii a likvidácie a dodatočnej likvidácie (ak ide o likvidáciu nariadenú súdom) sa návrhom zákona zriaďuje register predinsolvenčných, likvidačných a insolvenčných konaní (ďalej len „insolvenčný register“), ktorý nahrádza nielen register úpadcov a doručovanie písomností prostredníctvom Obchodného vestníka, ale má zabezpečiť aj čo najrozsiahlejšiu elektronizáciu dotknutých konaní. Všetky uvedené konania a údaje o nich, vrátane udalostí v týchto konaniach, budú tak evidované v jednom centralizovanom informačnom systéme, ktorý má zabezpečiť zrýchlenie a transparentnosť konaní v dôsledku umožnenia elektronizácie konaní a elektronického doručovania. Návrhom zákona sa tak zavádza právny rámec pre zavedenie jednotného, plne digitalizovaného procesu riešenia insolvenčných problémov. Všetky uvedené konania sa navrhuje viesť prostredníctvom jedného špecializovaného portálu - insolvenčného registra, ktorý bude slúžiť, ako už bolo uvedené, nielen na doručovanie, ale aj na evidenciu a samozrejme zverejňovanie všetkých potrebných údajov a udalostí, ktoré v jednotlivých procesoch chronologicky nastávajú, pričom jeho funkcionalita zabezpečí aj virtualizáciu niektorých nevyhnutných dokumentov v jednotlivých procesoch, napr. virtualizovaný zoznam pohľadávok, zoznam veriteľov a pod., v dôsledku čoho sa rovnako tak odstráni administratívna záťaž nielen správcov, ale aj súdu a ostatných zúčastnených subjektov v konaniach. Navrhovaná právna úprava je spôsobilá znížiť čas a náklady potrebné na ukončenie podnikania, zlepšiť zber údajov a kvalitu dát potrebných pre hodnotenie dotknutých procesov a v neposlednom rade vytvoriť transparentný a efektívny procesný rámec predinsolvenčných, likvidačných a insolvenčných konaní. Je potrebné uviesť, že zjednodušenie a zrýchlenie uvedených procesov prispeje aj k zníženiu administratívnych bariér v podnikaní na Slovensku. Keďže sa navrhovaná právna úprava dotýka viacerých „konaní“, je potrebná novelizácia viacerých právnych predpisov.

 Nakoľko návrhom zákona dochádza aj k zmene a doplneniu ustanovení, ktorými sa transponovala Smernica Európskeho parlamentu a Rady (EÚ) 2019/1023 z 20. júna 2019 o rámcoch preventívnej reštrukturalizácie, o oddlžení a diskvalifikácii a o opatreniach na zvýšenie účinnosti reštrukturalizačných, konkurzných a oddlžovacích konaní a o zmene smernice (EÚ) 2017/1132 (Smernica o reštrukturalizácii a insolvencii) (Ú. v. EÚ L 172, 26. 6. 2019), súčasťou materiálu je taktiež upravená tabuľka zhody, v ktorej sú zohľadnené taktiež zmeny realizované v rámci reformy súdnej mapy.

 Navrhuje sa delená účinnosť predkladaného návrhu zákona tak, aby návrh zákona nadobudol účinnosť 1. apríla 2023, okrem čl. I bodov 1, 5 až 12, 14 až 43, 45 až 48, 54 až 56, 58 až 79, 81 až 97, 99 – 101, 103 až 110, 112 až 128, 132 až 142, § 206r v bode 143, čl. II, čl. III, čl. IV bodov 1, 3 a 4 a čl. V bodov 2, 4 až 7 a 14, ktoré nadobúdajú účinnosť dňa 1. júla 2024. Delená účinnosť sa navrhuje z dôvodu nevyhnutnosti odkladu účinnosti tých ustanovení, ktoré sú závislé od existencie plne funkčného informačného systému.

 Návrh zákona predpokladá negatívny vplyv na rozpočet verejnej správy, pozitívny a negatívny vplyv na podnikateľské prostredie a pozitívny vplyv na informatizáciu spoločnosti. Návrh zákona nezakladá vplyvy na životné prostredie, sociálne vplyvy, vplyvy na služby verejnej správy pre občana a vplyvy na manželstvo, rodičovstvo a rodinu.

Návrh zákona nie je predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.